Il-ġimgħa bdiet bil-ħażin għal xi persuni li ħallew il-vetturi tagħhom ipparkjati fil-Park & Ride ta’ Blata l-Bajda. Meta marru lura għall-karozza taħghom, ħafna minnhom wara ġurnata xogħol, sabu l-karozza tagħhom vandalizzata. Mill-anqas erba’ karozzi kellhom il-ħġieġ imkisser, aktarx wara li persuna jew perusni mhux magħrufa garaw lejhom ġebel imdaqqas. Mill-anqas żewġ karozzi oħra nstabu migrufa. Il-karozzi ġew vandalizzati proprju taħt il-kameras tas-sigurta’ li hemm stallati fil-Park & ride, għalkemm fl-istess parkeġġ hemm nota li ma tantx hi ta’ konsolazzjoni għall-vittmi: “li l-parkeġġta’ vetturi huma riskju tiegħek”. Intant l-MPTSL ikkundanna din l-attività kriminali u qalet li hija kommessa li tipprovdi l-appoġġ neċessarju u l-informazzjoni kollha li għandha disponibbli lill-Pulizija biex tinvestiga u tressaq il-Qorti lil dik il-persuna jew persuni li kienu involuti f’dawn l-azzjonijiet. Skont ir-rekords tal-kumpanija, l-inċident tal-lum huwa kkunsidrat bħala wiehed iżolat – u fil-fatt, il-Pulizija diġà kkuntattjat il-kumpanija u ngħataw aċċess għall-filmati minn fuq is-CCTV.